Ondernemer skend glo lyk om in kis te pas | Maroela Media
Ondernemer skend glo lyk om in kis te pas
Ronel Mostert, 'n begrafnisondernemer van Siyakubonga Funerals in Grahamstad in die Oos-Kaap, word strafregtelik vervolg nadat sy glo die liggaam van 'n lang man se bene afgesny het sodat hy in sy kis kon pas.
Kaptein Mali Govender, 'n woordvoerder van die polisie, het Donderdag aan Maroela Media gesê Mostert het reeds in Mei in die hof verskyn en die saak is tot 27 Junie uitgestel.
"Die polisie ondersoek 'n saak van lykskending," het Govender gesê. Die saak is reeds in Oktober verlede jaar aanhangig gemaak nadat die liggaam van Thamsanqa Tshali (31) deur die polisie opgegrawe is toe beweringe, dat sy liggaam geskend is, aan die lig gekom het.
"Mostert het glo haar werkers opdrag gegee om sy bene af te sny omdat hy te lank was om in sy kis te pas," het Govender bygevoeg. "Die werkers het die saak by die polisie aangemeld nadat daar glo 'n dispuut tussen hulle en hul werkgewer ontstaan het."